**Povzetek revizijskega poročila *Pravilnost dela poslovanja Občine Šmartno ob Paki***

Računsko sodišče je revidiralo *pravilnost poslovanja Občine Šmartno ob Paki v letu 2017 v delu, ki se nanaša na pripravo proračuna in zaključnega računa proračuna ter izvrševanje proračuna, prodaje nepremičnega premoženja in oddaje prostorov v najem, delovno uspešnost in dodatke k osnovnim plačam javnih uslužbencev, javna naročila pri investicijskih odhodkih, tekoče transfere nepridobitnim organizacijam in ustanovam ter zadolževanje.* Cilj revizije je bil izrek mnenja o pravilnosti poslovanja Občine Šmartno ob Paki v letu 2017 v delu, ki se nanaša na pripravo proračuna in zaključnega računa proračuna ter izvrševanje proračuna, prodaje nepremičnega premoženja in oddaje prostorov v najem, delovno uspešnost in dodatke k osnovnim plačam javnih uslužbencev, javna naročila pri investicijskih odhodkih, tekoče transfere nepridobitnim organizacijam in ustanovam ter zadolževanje.

Računsko sodišče je o pravilnosti dela poslovanja Občine Šmartno ob Paki v letu 2017 izreklo *mnenje s pridržkom*, ker občina ni poslovala v skladu s predpisi v naslednjih primerih:

* obrazložitve proračuna za leto 2017 niso popolne; v kadrovskem načrtu ni prikazala vseh zahtevanih podatkov; v splošnem in posebnem delu zaključnega računa proračuna občine za leto 2017 ni prikazala veljavnega proračuna za leto 2017, indeksa med realiziranim in sprejetim proračunom za leto 2017 ter indeksa med realiziranim in veljavnim proračunom za leto 2017; obrazložitev splošnega dela zaključnega računa proračuna občine za leto 2017 ni popolna; v okviru obrazložitev posebnega dela zaključnega računa proračuna občine za leto 2017 ni pripravila poročil o realizaciji finančnih načrtov neposrednih uporabnikov; poročilo o doseženih ciljih in rezultatih ni popolno;
* najemno pogodbo za poslovne prostore je sklenila za nedoločen čas;
* ni pripravila izračuna prihrankov, ki je podlaga za izplačilo sredstev za delovno uspešnost iz naslova povečanega obsega dela; tajniku občinske uprave je v letu 2017 izplačala dodatek za delo preko polnega delovnega časa v znesku 403 evre, čeprav mu ta ni pripadal;
* osmim društvom je dodelila in izplačala sredstva v skupnem znesku 2.420 evrov, ne da bi prej izvedla javni razpis; izvajalcu kulturnih projektov je poleg sredstev, dodeljenih na podlagi javnega razpisa za sofinanciranje društev, dodelila in izplačala sredstva v skupnem znesku 500 evrov na podlagi neposredne pogodbe;
* s sklenitvijo dogovora o obročnem plačilu obveznosti se je dolgoročno zadolžila v skupnem znesku 154.798 evrov, ne da bi upoštevala postopke zadolževanja občin ter se zadolžila za tekoče odhodke v znesku 13.345 evrov (izplačila v letu 2017 v skupnem znesku 15.480 evrov); Ministrstvu za finance ni poročala o pravnem poslu, ki po vsebini pomeni zadolžitev občine;
* ni v celoti izvajala nadzora nad zadolževanjem pravnih oseb javnega sektorja na ravni občine; od javnega podjetja, katerega soustanoviteljica je, ni v roku pridobila podatkov o stanju njegove zadolženosti na dan 31. 12. 2017.

Računsko sodišče je Občini Šmartno ob Paki podalo *priporočila* za izboljšanje poslovanja, ni pa zahtevalo predložitve odzivnega poročila, saj je občina med revizijskim postopkom, kjer je bilo mogoče, sprejela ustrezne popravljalne ukrepe za odpravo razkritih nepravilnosti oziroma ukrepe, ki bodo zmanjšali možnost nastajanja istovrstnih nepravilnosti v prihodnje.

Ljubljana, 2. avgusta 2019